23. schôdza NR SR - 1.deň - B. popoludní
Dátum: 2021-01-26
Poslanec: Linhart, Patrick (SME RODINA)
Druh vystúpenia: Vystúpenie v rozprave

87. Vážený pán predsedajúci a kolegyne, kolegovia, dnes nebudem vystupovať s nejakým papierikom a s nejakými bodmi, pretože veci, ktoré budem hovoriť, budú od srdca, tak ako tu vždycky zvyknem hovoriť, a poviem to rovno a pomenujem veci rovno tak, ako sú. GMO, čiže geneticky modifikovaný odpad, nazveme to tak, ako sa to má, nazvať má, nepatrí na slovenské polia. GMO, čiže geneticky modifikovaný odpad, nepatrí ani do slovenských výrobkov. Všetci ma veľmi dobre poznáte ako potravinového kritika, ktorý tri roky dozadu, ešte pred tým, než založiť organizáciu Testy potravín, cez ktorú sme testovali výrobky, sme sa postavili proti GMO a jeho používaniu na Slovensku. Preto ja naozaj veľmi pozitívne vnímam a vítam iniciatívu Európskej rady a že z Európskej únie prišlo niečo také. A ja si myslím, že mali by sme túto smernicu, ktorá je, momentálne sa ponúka, aby sme ju schválili a implementovali, mali by sme túto šancu využiť. Podporiť a využiť. Využiť v tom zmysle, že si myslím, že by sme mali touto smernicou navždy vyhnať geneticky modifikovaný odpad z našich polí, z našich produktov a zo Slovenska. Naši otcovia, starí otcovia nepestovali nejaké modifikované plodiny, ktoré potrebovali tony herbicídov, ako je napríklad glyfosát, rakovinotvorný glyfosát, ktorý zničil nielen polia, nielen ornicu, nielen naše životné prostredie, vodu, a dokonca glyfosát sa našiel aj v telách rybičiek v oceánoch. Na geneticky modifikovaný odpad, nazvime to správne, ako to je, potrebujeme tony týchto prípravkov a je to len biznis pre kšeftárov a možno aj pre českého premiéra, ktorý tento biznis, ako viem, veľmi rád podporuje kvôli svojim podnikateľských aktivitách. Glyfosát bol zakázaný v Rakúsku, ja viem, že potom sa rozhodlo, že sa pravdepodobne prijme naspäť, takisto v Českej republike. Neverme tomu, že tieto herbicídy a tieto prípravky sú neškodné, pretože to je absolútna hlúposť. Vieme dnes o vyhraných sporoch s rôznymi spoločnosťami, so zahraničnými spoločnosťami, kde ľudia, ktorí dostali rakovinu z týchto prípravkov, dneska, dnes vyhrali súdy a vysúdili niekoľko miliónov. A ja sa pýtam, že koľko organizmov, koľko ľudí bolo zabitých používaním takýchto herbicídov? Preto naozaj, a v krátkosti, nebudem zdržovať, vážený senát, a ja dúfam, že aj český senát si z tohto vezme takisto také, nie ponaučenie, ale že budeme držať spolu. Ja veľmi vítam to, že konečne Slovenská republika sa môže postaviť na odpor GMO a raz a navždy ho vyhnať zo svojich polí, raz a navždy sa ho zbaví, pretože táto šanca tu je. Ja nevidím dôvod, prečo by sme na poliach namiesto zemiakov mali pestovať genetickú kukuricu! Ja nevidím dôvod, prečo by sme my na poliach mali pestovať repku olejnú, že celé Slovensko je žlté a posiate chémiou! Ja naozaj nevidím dôvod, prečo by sme to mali robiť a potom to používať ako nejaké biopalivo. Slovensko nie je biopalivo pre západnú Európu. My tu máme pestovať plodiny, ktoré budem konzumovať. A ja som plne za podporu ekologického poľnohospodárstva a to sme aj dokázali s pánom Karahutom, kde sme navrhli určité kroky, ktoré boli prijaté týmto parlamentom. A viete veľmi dobre, že som za ekológiu a za ekologické poľnohospodárstvo, nie za chemohospodárstvo, nie za otraviny, ale za potraviny. Vedeli ste o tom napríklad, vážený senát, že vo výrobku, a to som sa dozvedel, keď sme testovali potraviny cez moju organizáciu, vo výrobku s názvom Bio môže byť použitých 50 prídavných látok? Teraz počúvajte dobre, 50 prídavných látok môže byť použitých vo výrobku s označením Bio, pretože majú výnimku. Keď som sa na našom výbore, ktorého som členom, na poľnohospodárskom výbore, alebo správne výbore pre pôdohospodárstvo a životné prostredie, pýtal pani riaditeľky, ktorá má na starosti jeden úrad, ktorý dbá a reguluje geneticky modifikovaný odpad a jeho testovanie na Slovensku, opýtal, že či je to pravda, či o tom vôbec vie, tak nemala o tom ani, ani páru. Povedala, že my predsa neporušujeme žiaden zákon a žiadne nariadenie európske a žiadnu smernicu a tak ďalej. Že aditíva, ktoré sú použité v týchto výrobkoch, sú v poriadku, sú v poriadku s ľudským zdravím, je to predsa preukázané, že nemá to žiadny negatívny vplyv. Áno, možno keď budeme brať po jednotlivom aditíve, tak možno áno. Ale v živote nikto, žiadna lobistická firma, ktorá vyrába tieto aditíva, v živote a nikde na svete ani v jednej krajine neprebehol prieskum, ako tieto prídavné látky, vrátane GMO, geneticky modifikovaného odpadu, vplývajú na ľudský organizmus vzájomne. To znamená, keď zjeme niečo, čo má 50 prídavných látok, čo to v tom našom organizme urobí. Nikdy nebola urobená taká štúdia. Nikdy! A to už nikto, nikto nechce počuť. Nikto, nikto to nechce počuť. Takže ja veľmi vítam takúto iniciatívu z Bruselu a ja vyzývam dotyčné ministerstvo, ktoré bude mať vo svojej kompetencii po prijatí tejto smernice parlamentom, aby naozaj urobilo kroky, ktoré vyženú geneticky modifikované plodiny z našich polí a ktoré vyženú geneticky modifikovaný odpad aj z produktov s názvom Bio. Veľmi pekne vám ďakujem za slovo a odovzdávam naspäť slovo. Ďakujem, pán predsedajúci.